Durbanse polisielede aangekeer vir diefstal tydens ‘kamma-deursoeking’(Argieffoto: SA Polisie) Twee polisiebeamptes verbonde aan die Durbanse honde-eenheid en ŉ derde beampte, verbonde aan die Pinetown-misdaadintelligensie-eenheid, verskyn Maandag in die landdroshof in die stad nadat hulle vir beweerde diefstal van R2,2 miljoen in hegtenis geneem is. Die geld is glo tydens kamma soek-en-beslagsleggingsoptredes gesteel. Kol. Katlego Mogale, polisiewoordvoerder, het gesê die polisebeamptes het in April verlede jaar by die slagoffer se huis opgedaag onder die voorwendsel dat hulle na ŉ onwettige vuurwapen op soek was. Terwyl hulle die perseel deursoek het, het die beamptes glo op twee kartonbokse en ŉ kluis met altesaam R2,2 miljoen afgekom. Hulle het op die geld beslag gelê, maar glo geen dokumentasie verskaf oor waarheen die geld geneem gaan word nie, het sy gesê. Die polisielede het die slagoffer ook glo verhoed om hulle te volg na waarheen hulle ook al met die geld op pad was. Die slagoffer het ŉ klag by die Hillcrest-polisie aanhangig gemaak, wat dit na die Valke se eenheid vir ernstige korrupsie-ondersoeke verwys het. “Nadat ŉ lang en deeglike ondersoek gedoen is, is vyf mense met die misdaad verbind,” het Mogale gesê. Benewens die drie sersante wat reeds in hegtenis geneem is, is die polisie steeds op soek na nog ŉ polisielid, ŉ adjudant-offisier, asook ŉ burgerlike wat glo by die misdaad betrokke was. Die polisielede sal verskyn op aanklag van diefstal of alternatiewelik gewapende roof.